CELEX: 52017JC0043
Language: sk
Date: 2017-11-13
Title: Spoločný návrh ROZHODNUTIE RADY o pozícii, ktorá sa má prijať v mene Únie v rámci Spoločného výboru zriadeného podľa Dohody o politickom dialógu a spolupráci medzi Európskou úniou a jej členskými štátmi na jednej strane a Kubánskou republikou na strane druhej, pokiaľ ide o prijatie rozhodnutí o rokovacích poriadkoch Spoločnej rady a Spoločného výboru

EURÓPSKA KOMISIA
            V Bruseli13. 11. 2017
            JOIN(2017) 43 final
            2017/0299(NLE)
            Spoločný návrh
            ROZHODNUTIE RADY
            o pozícii, ktorá sa má prijať v mene Únie v rámci Spoločného výboru zriadeného podľa Dohody o politickom dialógu a spolupráci medzi Európskou úniou a jej členskými štátmi na jednej strane a Kubánskou republikou na strane druhej, pokiaľ ide o prijatie rozhodnutí o rokovacích poriadkoch Spoločnej rady a Spoločného výboru
            
               
         
         
            
               DÔVODOVÁ SPRÁVA
            
            
               1. 
                     PREDMET NÁVRHU
            
            
               Tento návrh sa týka rozhodnutia o pozícii, ktorá sa má prijať v mene Únie v rámci Spoločného výboru zriadeného podľa Dohody o politickom dialógu a spolupráci medzi EÚ a Kubou (ďalej aj „dohoda“), v súvislosti s plánovaným prijatím rokovacích poriadkov Spoločnej rady a Spoločného výboru.
            
            
               2.KONTEXT NÁVRHU
            
            
               2.1. Dohoda o politickom dialógu a spolupráci medzi EÚ a Kubou
            
            
               Dohoda o politickom dialógu a spolupráci je zameraná na zlepšenie vzťahov medzi EÚ a Kubou na úroveň, ktorá bude náležite odzrkadľovať vzájomné silné historické, hospodárske a kultúrne väzby. Vytvára sa ňou silný rámec na posilnenie politického dialógu a bilaterálnej spolupráce naprieč širokým spektrom oblastí. Vytvorí sa ňou aj platforma pre spoločné opatrenia v oblasti globálnych otázok a na multilaterálnych fórach.
            
            
               V dohode sa stanovujú všeobecné zásady a ciele vzťahov medzi EÚ a Kubou a vytvára sa inštitucionálna štruktúra pre vykonávanie tejto dohody.
            
            
               
                  Predbežne sa bude uplatňovať od 1. novembra 2017.
               
            
            
               2.2. Spoločná rada
            
            
               Spoločná rada je zriadená podľa článku 81 dohody. Jej hlavnými úlohami je sledovať činnosti smerujúce k dosiahnutiu cieľov dohody, riadiť jej vykonávanie a posudzovať dôležité otázky, ktoré budú v rámci dohody nastolené, ako aj iné bilaterálne, multilaterálne alebo medzinárodné otázky spoločného záujmu.
            
            
               V snahe dosiahnuť tieto ciele, môže Spoločná rada prijímať rozhodnutia. Takéto rozhodnutia sú pre zmluvné strany záväzné a zmluvné strany musia prijať všetky opatrenia potrebné na ich vykonanie. Spoločná rada môže takisto predkladať odporúčania a v súlade s článkom 85 dohody preskúmať spory zmluvných strán týkajúce sa plnenia ich povinností s cieľom nájsť vzájomne prijateľné riešenia.
            
            
               Spoločná rada pozostáva zo zástupcov zmluvných strán na ministerskej úrovni a striedavo jej predsedá zástupca EÚ a zástupca Kuby. Pravidelne sa stretáva aspoň raz za dva roky alebo na základe dohody strán, kedykoľvek si to okolnosti vyžadujú. Prijme svoj rokovací poriadok.
            
            
               2.3. Spoločný výbor
            
            
               Spoločný výbor je zriadený podľa článku 82 dohody. Pomáha Spoločnej rade pri plnení jej úloh a nesie zodpovednosť za všeobecné vykonávanie dohody o politickom dialógu a spolupráci. Jeho hlavnou úlohou je pripravovať zasadnutia a rokovania Spoločnej rady, prípadne vykonávať jej rozhodnutia a vo všeobecnosti zabezpečovať kontinuitu vzťahov a riadne fungovanie dohody. Bude sa zaoberať otázkami, ktoré mu predloží Spoločná rada, ako aj akýmikoľvek inými otázkami, ktoré sa vyskytnú v priebehu každodenného vykonávania dohody. Predkladá návrhy rozhodnutí alebo odporúčaní, ktoré prijíma Spoločná rada. Môže zriadiť podvýbory, ktoré mu budú pomáhať pri plnení jeho úloh.
            
            
               Spoločný výbor sa skladá zo zástupcov zmluvných strán na úrovni vyšších úradníkov. Predsedá mu striedavo zástupca EÚ alebo Kuby. Obvykle zasadá raz ročne striedavo v Únii a na Kube. Jeho rokovací poriadok prijme Spoločná rada.
            
            
               2.4. Plánovaný akt Spoločnej rady
            
            
               Spoločná rada má prijať rozhodnutie o svojom vlastnom rokovacom poriadku a rokovacom poriadku Spoločného výboru.
            
            
               Cieľom tohto plánovaného aktu je prijať v súlade s článkami 81 ods. 4 a 82 ods. 3 dohody rokovací poriadok, ktorým sa bude riadiť fungovanie Spoločnej rady a Spoločného výboru, s cieľom zabezpečiť vykonávanie dohody o politickom dialógu a spolupráci.
            
            
               3.POZÍCIA, KTORÁ SA MÁ PRIJAŤ V MENE ÚNIE
            
         
         
            
               Pozícia, ktorá sa má prijať v mene Únie, by mala umožniť prijatie rokovacieho poriadku Spoločnej rady a Spoločného výboru.
            
            
               4. PRÁVNY ZÁKLAD, SUBSIDIARITA A PROPORCIONALITA
            
            
               4.1. Procesnoprávny základ
            
            
               4.1.1. 
                     Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.
            
            
               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  1
               .
            
            
               4.1.2.
                     Uplatnenie na tento prípad
            
            
               Spoločná rada a Spoločný výbor sú orgány zriadené na základe dohody o politickom dialógu a spolupráci.
            
            
               Akty uvedené v prílohe tohto rozhodnutia predstavujú akty s právnymi účinkami, keďže článok 81 ods. 6 dohody oprávňuje Spoločnú radu prijímať rozhodnutia, ktoré sú pre zmluvné strany záväzné.
            
            
               Aktami sa nedopĺňa ani nemení inštitucionálny rámec dohody.
            
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
               4.2. Hmotnoprávny základ
            
            
               4.2.1. 
                     Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak sa v plánovanom akte sledujú dva ciele alebo ak obsahuje dve zložky a ak jeden z týchto cieľov alebo jednu z týchto zložiek možno označiť za hlavný cieľ alebo hlavnú zložku, zatiaľ čo druhý cieľ alebo druhá zložka je iba doplňujúcim cieľom alebo doplňujúcou zložkou, rozhodnutie musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.
            
            
               Pokiaľ ide o akt, ktorým sa sleduje niekoľko cieľov alebo ktorý obsahuje niekoľko zložiek neoddeliteľne spojených bez toho, aby boli jedna voči druhej vedľajšie, musí hmotnoprávny základ rozhodnutia podľa článku 218 ods. 9 ZFEÚ zahŕňať rôzne príslušné právne základy.
            
            
               4.2.2. Uplatnenie na tento prípad
            
            
               Hlavný cieľ a obsah plánovaných aktov sa týkajú vykonávania dohody.
            
            
               Dohodou sa sledujú ciele a obsahuje zložky z oblastí spoločnej zahraničnej a bezpečnostnej politiky, spoločnej obchodnej politiky a politiky rozvojovej spolupráce EÚ. Tieto aspekty sú neoddeliteľne spojené bez toho, aby bol jeden voči druhému vedľajší. Podpis dohody o politickom dialógu a spolupráci bol založený na článku 37 Zmluvy o Európskej únii (ZEÚ) a článkoch 207 a 209 ZFEÚ.
            
            
               Pozícia EÚ, pokiaľ ide o plánované akty, by preto mala vychádzať z rovnakého hmotnoprávneho základu.
            
            
               5. ZÁVER
            
         
         
            
               Vzhľadom na vyššie uvedené skutočnosti by právnym základom navrhovaného rozhodnutia mal byť článok 37 ZEÚ a články 207 a 209 ZFEÚ v spojení s jej článkom 218 ods. 9.
            
            
               2017/0299 (NLE)
            
            
               Spoločný návrh
            
            
               ROZHODNUTIE RADY
            
            
               o pozícii, ktorá sa má prijať v mene Únie v rámci Spoločného výboru zriadeného podľa Dohody o politickom dialógu a spolupráci medzi Európskou úniou a jej členskými štátmi na jednej strane a Kubánskou republikou na strane druhej, pokiaľ ide o prijatie rozhodnutí o rokovacích poriadkoch Spoločnej rady a Spoločného výboru
            
            
               RADA EURÓPSKEJ ÚNIE,
            
            
               so zreteľom na Zmluvu o Európskej únii, a najmä na jej článok 37,
            
            
               so zreteľom na Zmluvu o fungovaní Európskej únie, a najmä na jej články 207 a 209 v spojení s jej článkom 218 ods. 9,
            
            
               so zreteľom na návrh Európskej komisie a vysokej predstaviteľky Únie pre zahraničné veci a bezpečnostnú politiku,
            
            
               keďže:
            
            
               (1)
                     Dohoda o politickom dialógu a spolupráci medzi Európskou úniou a jej členskými štátmi na jednej strane a Kubánskou republikou na strane druhej (ďalej len „dohoda“) bola podpísaná 12. decembra 2016 v Bruseli a bude sa predbežne vykonávať od 1. novembra 2017.
            
            
               (2)
                     Článkami 81 a 82 dohody sa zriaďuje Spoločná rada a Spoločný výbor s cieľom uľahčiť vykonávanie dohody.
            
            
               (3)
                     V článku 81 ods. 4 dohody sa stanovuje, že Spoločná rada prijme svoj rokovací poriadok, a v článku 82 ods. 3 sa stanovuje, že Spoločná rada prijme rokovací poriadok Spoločného výboru.
            
            
               (4)
                     V článku 81 v odsekoch 3 a 5 dohody sa stanovuje, že Spoločná rada pozostáva zo zástupcov zmluvných strán na ministerskej úrovni a striedavo jej predsedá zástupca Európskej únie alebo Kuby.
            
            
               (5)
                     V článku 82 v odsekoch 1 a 5 dohody sa stanovuje, že Spoločný výbor sa skladá zo zástupcov zmluvných strán na úrovni vyšších úradníkov a striedavo mu predsedá zástupca Únie alebo Kuby.
            
            
               (6)
                      S cieľom zabezpečiť účinné vykonávanie dohody by sa mali prijať rokovacie poriadky Spoločnej rady a Spoločného výboru.
            
            
               (7)
                     Pozícia Únie v Spoločnej rade by preto mala byť založená na pripojených návrhoch rokovacích poriadkov Spoločnej rady a Spoločného výboru,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorá sa má prijať v mene Únie v rámci Spoločnej rady EÚKuba, pokiaľ ide o rokovacie poriadky Spoločnej rady a Spoločného výboru je založená na znení textov, ktoré tvoria prílohu k tomuto rozhodnutiu.
            
         
         
            
            
               Článok 2
            
            
               Toto rozhodnutie je určené Komisii a vysokej predstaviteľke Únie pre zahraničné veci a bezpečnostnú politiku.
            
            
               V Bruseli
            
            
                  Za Radu
            
            
                  predseda
            
         
         
            
                  
                     (1)
                  Vec C-399/12, Nemecko/Rada, (OIV), ECLI:EU:C:2014:2258, body 61 – 64.
               
            
      
    ---documentbreak--- 
      
         
               EURÓPSKA KOMISIA
            V Bruseli13. 11. 2017
            JOIN(2017) 43 final
            PRÍLOHA
            k
            Spoločnému návrhu rozhodnutia Rady
            o pozícii, ktorá sa má prijať v mene Únie v rámci Spoločného výboru zriadeného podľa Dohody o politickom dialógu a spolupráci medzi Európskou úniou a jej členskými štátmi na jednej strane a Kubánskou republikou na strane druhej, pokiaľ ide o prijatie rozhodnutí o rokovacích poriadkoch Spoločnej rady a Spoločného výboru
            
               
         
         
            
               PRÍLOHA
            
            
               ROZHODNUTIE SPOLOČNEJ RADY EÚ – KUBA č. 1/[…]
            
            
               z […],
            
            
               ktorým prijíma svoj rokovací poriadok a rokovací poriadok Spoločného výboru
            
            
            
               SPOLOČNÁ RADA EÚ – KUBA,
            
            
               so zreteľom na Dohodu o politickom dialógu a spolupráci medzi Európskou úniou a jej členskými štátmi na jednej strane a Kubánskou republikou na strane druhej (ďalej len „dohoda“), a najmä na jej články 81 ods. 4, 82 ods. 3 a 83 ods. 5,
            
            
               keďže:
                     
            
            
               V súlade s článkom 86 ods. 3 sa od 1. novembra 2017 predbežne vykonávajú časti dohody medzi EÚ a Kubou.
            
            
               Podľa článku 81 ods. 4 dohody prijme Spoločná rada svoj rokovací poriadok.
            
            
               Podľa článku 82 ods. 1 dohody Spoločnej rade pri vykonávaní jej úloh pomáha Spoločný výbor.
            
            
               Podľa článku 82 ods. 3 dohody stanoví Spoločná rada rokovací poriadok Spoločného výboru,
            
            
               ROZHODLA TAKTO:
            
            
               Článok 1
            
            
               Týmto sa prijímajú rokovacie poriadky Spoločnej rady a Spoločného výboru stanovené v prílohách 1 a 2.
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
            
               V … xxxx
            
            
               Za Spoločnú radu EÚ – Kuba 
            
         
         
            
                     
                        […]
                     
                     
                        Za EÚ
                     
                     
                  
                  
                     
                        […]
                     
                     
                        Za Kubu
                     
                     
                  
               
            
               PRÍLOHA 1
            
            
               Rokovací poriadok Spoločnej rady
            
            
               Článok 1
            
            
               Všeobecné ustanovenia
            
            
               Spoločná rada, ktorá je zriadená v súlade s článkom 81 ods. 1 Dohody o politickom dialógu a spolupráci medzi Európskou úniou a jej členskými štátmi na jednej strane a Kubánskou republikou na strane druhej (ďalej len „dohoda“), plní svoje povinnosti, ako sa stanovuje v článku 81 ods. 2 uvedenej dohody, a preberá zodpovednosť za celkové vykonávanie dohody, ako aj za všetky ostatné bilaterálne, multilaterálne alebo medzinárodné otázky spoločného záujmu.
            
            
               V súlade s článkom 81 ods. 3 dohody sa Spoločná rada skladá zo zástupcov zmluvných strán. Jej zasadnutia sa konajú na úrovni ministrov.
            
            
               Ako sa stanovuje v článku 81 ods. 6 dohody a na účely dosiahnutia cieľov dohody, má Spoločná rada právomoc prijímať rozhodnutia, ktoré sú pre zmluvné strany záväzné. Spoločná rada prijme vhodné opatrenia na vykonávanie svojich rozhodnutí, a to v prípade potreby aj splnomocnením osobitných orgánov zriadených na základe tejto dohody konať v jej mene. Spoločná rada môže vydávať aj odporúčania. Rozhodnutia a odporúčania sa prijímajú dohodou zmluvných strán po ukončení ich príslušných vnútorných postupov v súlade s článkom 11. Spoločná rada môže delegovať svoje právomoci na Spoločný výbor.
            
            
               Zmluvné strany v tomto rokovacom poriadku sú tie, ktoré sú vymedzené v článku 84 dohody.
            
            
               Článok 2
            
            
               Predsedníctvo
            
            
               Zasadnutiam Spoločnej rady predsedá striedavo zástupca Európskej únie alebo zástupca Kubánskej republiky. Prvému zasadnutiu Spoločnej rady predsedá zástupca Európskej únie.
            
            
               Článok 3
            
            
               Zasadnutia
            
            
               1.Spoločná rada zasadá pravidelne aspoň raz za dva roky a kedykoľvek si to okolnosti vyžadujú, ak sa tak zmluvné strany dohodnú. Ak sa zmluvné strany nedohodnú inak, zasadnutia Spoločnej rady sa konajú na obvyklom mieste konania zasadnutí Rady Európskej únie.
            
            
               2.Zasadnutia Spoločnej rady sa uskutočnia v deň, na ktorom sa zmluvné strany dohodli.
            
            
               3.Zasadnutia Spoločnej rady spoločne zvolávajú tajomníci Spoločnej rady po dohode s predsedom Spoločnej rady najneskôr 30 dní pred dňom zasadnutia.
            
            
            
               Článok 4
            
         
         
            
               Zastúpenie
            
            
               1.Ak sa členovia Spoločnej rady nemôžu zúčastniť, je možné ich zastúpiť. Ak si členovia želajú byť zastúpení, musia pred príslušným zasadnutím písomne oznámiť predsedovi meno svojho zástupcu.
            
            
               2.Zástupca člena Spoločnej rady vykonáva všetky práva daného člena.
            
            
               Článok 5
            
            
               Delegácie
            
            
               Členov Spoločnej rady môžu sprevádzať úradníci. Pred každým zasadnutím sekretariát informuje predsedu o plánovanom zložení delegácie každej zmluvnej strany.
            
            
            
               Článok 6
            
            
               Sekretariát
            
            
               Funkciu tajomníkov Spoločnej rady vykonávajú spoločne jeden úradník Európskej únie a jeden úradník kubánskej vlády.
            
            
               Článok 7
            
            
               Korešpondencia
            
            
               1.Korešpondencia adresovaná Spoločnej rade sa posiela tajomníkovi jednej zo zmluvných strán, ktorý následne informuje druhého tajomníka.
            
            
               2.Obaja tajomníci zabezpečia, aby sa korešpondencia postúpila predsedovi a podľa potreby aj ostatným členom Spoločnej rady.
            
            
               3.Takto rozposielaná korešpondencia sa podľa potreby zasiela generálnemu sekretariátu Európskej komisie, Európskej službe pre vonkajšiu činnosť, stálym zastúpeniam členských štátov EÚ pri Európskej únii, ako aj misii Kubánskej republiky pri Európskej únii a Ministerstvu zahraničných vecí Kubánskej republiky.
            
            
               4.Oznámenia predsedu Spoločnej rady posielajú adresátom uvedení dvaja tajomníci v mene predsedu Spoločnej rady. Tieto oznámenia sa v prípade potreby rozpošlú členom Spoločnej rady, ako sa stanovuje v treťom odseku.
            
            
               Článok 8
            
            
               Dôvernosť
            
            
               1.Ak sa zmluvné strany nerozhodnú inak, zasadnutia Spoločnej rady sú neverejné.
            
            
               2.Keď zmluvná strana predloží Spoločnej rade informácie označené ako dôverné, druhá zmluvná strana zaobchádza s takýmito informáciami ako s dôvernými informáciami.
            
         
         
            
               Článok 9
            
            
               Programy zasadnutí
            
            
               1.Predseda vypracúva predbežný program každého zasadnutia. Tajomníci ho odošlú adresátom uvedeným v článku 7 najneskôr 15 kalendárnych dní pred zasadnutím.
            
            
               2.Predbežný program zasadnutia obsahuje body, v súvislosti s ktorými predseda dostal žiadosť o zaradenie do programu najneskôr 21 kalendárnych dní pred začiatkom zasadnutia. K týmto bodom budú priložené patričné podklady, ktoré musia byť zaslané tajomníkom pred dátumom odoslania programu.
            
            
               3.Spoločná rada prijíma program na začiatku každého zasadnutia. Do programu možno zaradiť aj bod, ktorý nie je uvedený v predbežnom programe, ak sa tak zmluvné strany dohodnú.
            
            
               4.Predseda môže po porade so zmluvnými stranami skrátiť lehoty uvedené v odseku 1, aby zohľadnil požiadavky konkrétneho prípadu.
            
            
               5.Spoločná rada môže po dohode medzi zmluvnými stranami pozvať nezávislých odborníkov v danej oblasti, aby sa zúčastnili na jej zasadnutiach ako pozorovatelia alebo aby poskytli informácie o konkrétnych témach. Zmluvné strany sa na základe posúdenia jednotlivých prípadov dohodnú na podmienkach, za ktorých sa títo experti môžu zúčastňovať na zasadnutiach, a zabezpečia, aby dodržiavali všetky požiadavky dôvernosti.
            
            
            
               Článok 10
            
            
               Zápisnica
            
            
               1.
                     Návrh zápisnice z každého zasadnutia vypracujú obaja tajomníci spoločne.
            
            
               2.
                     Ak sa zmluvné strany nedohodnú inak, v zápisniciach sa vo všeobecnosti uvádza ku každému bodu programu:
            
            
               dokumentácia predložená Spoločnej rade;
            
            
               vyhlásenia, o ktorých zaznamenanie požiadal člen Spoločnej rady,
            
            
               a záležitosti, na ktorých sa zmluvné strany dohodli, ako sú okrem iného prijaté rozhodnutia, schválené vyhlásenia a prípadné závery.
            
            
               3.
                     Návrh zápisnice sa predkladá Spoločnej rade na schválenie. Spoločná rada schváli zápisnicu na svojom nasledujúcom zasadnutí. Návrh zápisnice sa prípadne môže schváliť písomne.
            
            
               Článok 11
            
            
               Rozhodnutia a odporúčania
            
            
               1.
                     Spoločná rada prijíma rozhodnutia a vydáva odporúčania na základe vzájomnej dohody medzi zmluvnými stranami po ukončení ich príslušných vnútorných postupov.
            
            
               2.
                     Spoločná rada môže takisto prijímať rozhodnutia alebo vydávať odporúčania písomným postupom, ak sa tak zmluvné strany dohodnú. Na tieto účely predseda Spoločnej rady zašle znenie návrhu v písomnej forme jej členom v súlade s článkom 7 s lehotou minimálne 21 kalendárnych dní, počas ktorej musia členovia oznámiť akékoľvek výhrady alebo zmeny, ktoré chcú vykonať. Po konzultáciách so zmluvnými stranami môže predseda skrátiť uvedenú lehotu s cieľom zohľadniť požiadavky konkrétneho prípadu.
            
         
         
            
               3.
                     Akty Spoločnej rady v súlade s článkami 81 ods. 6 a 81 ods. 7 dohody sa nazývajú „rozhodnutie“ alebo „odporúčanie“, za týmto názvom nasleduje poradové číslo, rok ich prijatia a opis ich predmetu. Rozhodnutia a odporúčania podpisuje predseda. Rozhodnutia a odporúčania sa rozposielajú adresátom uvedeným v článku 7. Každá zmluvná strana môže rozhodnúť o uverejnení rozhodnutí a odporúčaní Spoločnej rady vo svojom vlastnom úradnom vestníku.
            
            
               4.
                     Každé rozhodnutie nadobúda účinnosť dňom jeho prijatia, pokiaľ sa v rozhodnutí nestanovuje inak.
            
            
               Článok 12
            
            
               Jazyky
            
            
               1.
                     Pracovnými jazykmi Spoločnej rady sú angličtina a španielčina.
            
            
               2.
                     Ak sa zmluvné strany nerozhodnú inak, rokovania Spoločnej rady vychádzajú z dokumentácie vyhotovenej v týchto jazykoch.
            
            
               Článok 13
            
            
               Výdavky
            
            
               1.
                     Každá zmluvná strana uhradí všetky výdavky, ktoré jej vznikli v dôsledku účasti na zasadnutiach Spoločnej rady, pokiaľ ide o výdavky na personál, cestovné výdavky a diéty, ako aj poštovné a telekomunikačné výdavky.
            
            
               2.
                     Výdavky spojené s tlmočením počas zasadnutí, prekladom a rozmnožovaním dokumentov znáša Európska únia. Ak by Kuba vyžadovala tlmočenie alebo preklad do alebo z iných jazykov, ako sú jazyky stanovené v článku 12, znáša súvisiace výdavky.
            
            
               3.
                     Iné výdavky súvisiace s materiálnym zabezpečením zasadnutí uhradí hostiteľská strana, ktorá dané zasadnutia organizuje.
            
            
            
            
               Článok 14
            
            
               Spoločný výbor
            
            
               1.
                     V súlade s článkom 82 dohody Spoločný výbor pomáha Spoločnej rade pri vykonávaní jej úloh. Spoločný výbor sa skladá zo zástupcov zmluvných strán v zásade na úrovni vyšších úradníkov.
            
            
               2.
                     Spoločný výbor pripravuje zasadnutia a rokovania Spoločnej rady, prípadne monitoruje vykonávanie rozhodnutí Spoločnej rady a vo všeobecnosti zabezpečuje kontinuitu vzájomných vzťahov a riadne fungovanie dohody. Spoločný výbor posudzuje všetky otázky predložené Spoločnou radou, ako aj všetky ostatné otázky, ktoré sa môžu vyskytnúť v priebehu vykonávania dohody. Spoločný výbor predkladá Spoločnej rade na schválenie návrhy alebo akékoľvek návrhy rozhodnutí alebo odporúčaní.
            
            
               3.
                     Spoločný výbor prijíma rozhodnutia a vydáva odporúčania, na ktoré je splnomocnený v dohode. V súlade s článkom 82 ods. 4 dohody môže Spoločná rada poveriť Spoločný výbor, aby prijímal rozhodnutia.
            
            
               4.
                     V prípadoch, keď sa v dohode odkazuje na povinnosť alebo možnosť konzultácie alebo keď sa zmluvné strany na základe spoločnej dohody rozhodnú navzájom konzultovať, táto konzultácia sa môže uskutočniť v rámci Spoločného výboru, pokiaľ nie je v dohode uvedené inak. Ak sa tak obe zmluvné strany dohodnú, konzultácia môže pokračovať na zasadnutí Spoločnej rady.
            
            
               Článok 15
            
         
         
            
               Zmeny rokovacieho poriadku
            
            
               Tento rokovací poriadok sa môže zmeniť rozhodnutím Spoločnej rady v súlade s článkom 11.
            
            
               PRÍLOHA 2
            
            
               Rokovací poriadok Spoločného výboru
            
            
               Článok 1
            
            
               Všeobecné ustanovenia
            
            
               1.
                     Spoločný výbor, ktorý je zriadený v súlade s článkom 82 Dohody o politickom dialógu a spolupráci medzi Európskou úniou a jej členskými štátmi na jednej strane a Kubánskou republikou na strane druhej (ďalej len „dohoda“), pomáha Spoločnej rade pri plnení jej úloh a funkcií a plní úlohy stanovené v uvedenej dohode, ktorými ho poverila Spoločná rada.
            
            
               2.
                     Spoločný výbor pripravuje zasadnutia a rokovania Spoločnej rady, v prípade potreby vykonáva rozhodnutia Spoločnej rady a vo všeobecnosti zabezpečuje kontinuitu vzájomných vzťahov a riadne fungovanie dohody. Výbor posudzuje všetky otázky predložené Spoločnou radou, ako aj všetky ostatné otázky, ktoré sa môžu vyskytnúť v priebehu každodenného vykonávania dohody. Spoločný výbor predkladá Spoločnej rade návrhy rozhodnutí alebo odporúčaní na prijatie.
            
            
               3.
                     V súlade s článkom 82 ods. 1 dohody sa Spoločný výbor skladá zo zástupcov zmluvných strán na úrovni vyšších úradníkov, pričom sa zohľadňujú osobitné otázky, ktoré sa majú riešiť.
            
            
               Článok 2
            
            
               Predsedníctvo
            
            
               Zasadnutiam Spoločného výboru predsedá striedavo zástupca Európskej únie alebo zástupca Kubánskej republiky. Prvou predsedajúcou zmluvnou stranou je Kubánska republika.
            
            
               Článok 3
            
            
               Zasadnutia
            
            
               1.
                     Pokiaľ sa zmluvné strany nedohodnú inak, Spoločný výbor zasadá pravidelne aspoň raz ročne. Mimoriadne zasadnutia Spoločného výboru sa môžu uskutočniť na žiadosť jednej zo zmluvných strán a so súhlasom zmluvných strán.
            
            
               2.
                     Každé zasadnutie Spoločného výboru zvoláva predseda na deň a miesto, na ktorých sa zmluvné strany dohodli. Sekretariát Spoločného výboru vydá oznámenie o zvolaní zasadnutia najneskôr 28 kalendárnych dní pred začiatkom zasadnutia, pokiaľ sa zmluvné strany nedohodnú inak.
            
            
               3.
                     Pokiaľ je to možné, pravidelné zasadnutie Spoločného výboru sa zvolá v dostatočnom predstihu pred pravidelným zasadnutím Spoločnej rady.
            
            
               4.
                     Vo výnimočných prípadoch a ak s tým zmluvné strany súhlasia, sa zasadnutia Spoločného výboru môžu uskutočniť s použitím akýchkoľvek dohodnutých technických prostriedkov, ako napríklad videokonferencie.
            
            
               Článok 4
            
            
               Delegácie
            
         
         
            
               Pred každým zasadnutím sú zmluvné strany informované prostredníctvom sekretariátu o plánovanom zložení delegácií každej zmluvnej strany, ktoré sa majú zúčastniť na zasadnutí.
            
            
               Článok 5
            
            
               Sekretariát
            
            
               Funkciu tajomníkov Spoločného výboru vykonávajú spoločne dvaja úradníci, jeden za každú zmluvnú stranu, a spoločne plnia úlohy sekretariátu v duchu vzájomnej dôvery a spolupráce, ak sa v tomto rokovacom poriadku nestanovuje inak.
            
            
               Článok 6
            
            
               Korešpondencia
            
            
               1.
                     Korešpondencia adresovaná Spoločnému výboru sa posiela tajomníkovi jednej zo zmluvných strán, ktorý následne informuje druhého tajomníka.
            
            
               2.
                     Sekretariát zabezpečí, aby sa korešpondencia adresovaná Spoločnému výboru postúpila predsedovi a aby sa v súlade s článkom 7 v prípade potreby rozposlala.
            
            
               3.
                     Korešpondenciu predsedu posiela sekretariát zmluvným stranám v mene predsedu. Táto korešpondencia sa v súlade s článkom 7 v prípade potreby rozpošle.
            
            
               Článok 7
            
            
               Dokumenty
            
            
               1.
                     Dokumenty rozposielajú tajomníci.
            
            
               2.
                     Zmluvná strana zašle svoje dokumenty svojmu tajomníkovi. Tajomník bezodkladne zašle tieto dokumenty tajomníkovi druhej zmluvnej strany.
            
            
               3.
                     Každý tajomník rozošle dokumenty príslušným zástupcom svojej zmluvnej strany a vo všetkých prípadoch odošle kópiu dokumentov tajomníkovi druhej zmluvnej strany.
            
            
               Článok 8
            
            
               Dôvernosť
            
            
               Zasadnutia Spoločného výboru sú neverejné, ak sa zmluvné strany nerozhodnú inak. Keď zmluvná strana predloží Spoločnému výboru informácie označené ako dôverné, druhá zmluvná strana zaobchádza s takýmito informáciami ako s dôvernými informáciami.
            
            
               Článok 9
            
            
               Programy zasadnutí
            
            
               1.
                     Sekretariát vypracuje predbežný program každého zasadnutia, ako aj návrh operatívnych záverov stanovených v článku 10 nižšie, a to na základe návrhov zmluvných strán. Predbežný program rokovania obsahuje body, v súvislosti s ktorými dostal sekretariát žiadosť o zaradenie do programu od jednej zo zmluvných strán spolu s príslušnými dokumentmi najneskôr 21 kalendárnych dní pred konaním zasadnutia.
            
         
         
            
               2.
                     Predbežný program spolu s príslušnými dokumentmi sa rozposiela v súlade s článkom 7 najneskôr 20 kalendárnych dní pred dátumom zasadnutia.
            
            
               3.
                     Spoločný výbor prijíma program na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak sa tak zmluvné strany dohodnú.
            
            
               4.
                     Predseda zasadnutia Spoločného výboru môže na základe súhlasu druhej zmluvnej strany pozvať nezávislých odborníkov v danej oblasti na báze ad-hoc, aby sa zúčastnili na jeho zasadnutiach s cieľom poskytnúť informácie o konkrétnych témach. Zmluvné strany zabezpečia, aby uvedení pozorovatelia alebo experti rešpektovali všetky požiadavky dôvernosti.
            
            
               5.
                     Predseda zasadnutia Spoločného výboru môže po konzultáciách so zmluvnými stranami skrátiť lehoty uvedené v odsekoch 1 a 2 s cieľom zohľadniť osobitné okolnosti.
            
            
               Článok 10
            
            
               Zápisnica a operatívne závery
            
            
               1.
                     Návrh zápisnice z každého zasadnutia vypracujú obaja tajomníci spoločne.
            
            
               2.
                     V zápisniciach sa vo všeobecnosti uvádza ku každému bodu programu:
            
            
               a)
                     zoznam účastníkov zasadnutia, zoznam úradníkov, ktorí ich sprevádzali, a zoznam všetkých pozorovateľov alebo odborníkov, ktorí sa zúčastnili na zasadnutí;
            
            
               b)
                     dokumentácia predložená Spoločnému výboru;
            
            
               c)
                     vyhlásenia, ktoré sa zaznamenali na požiadanie Spoločného výboru, ako aj
            
            
               d)
                     operatívne závery zo zasadnutia.
            
            
               3.
                     Návrh zápisnice sa predloží Spoločnému výboru na schválenie. Spoločný výbor schváli zápisnicu na svojom nasledujúcom zasadnutí, prípadne písomnou formou.
            
            
               4.
                     Návrh operatívnych záverov z každého zasadnutia vypracuje tajomník predsedajúcej zmluvnej strany a spolu s programom ho zašle zmluvným stranám, zvyčajne najneskôr 15 kalendárnych dní pred začiatkom zasadnutia. Tento návrh sa v priebehu zasadnutia aktualizuje tak, aby na konci zasadnutia Spoločný výbor, ak sa zmluvné strany nedohodnú inak, prijal operatívne závery, v ktorých sa odzrkadľujú následné opatrenia, ktoré majú vykonať zmluvné strany. Po schválení sa operatívne závery pripoja k zápisnici a ich vykonávanie sa preskúma počas niektorého nasledujúceho zasadnutia Spoločného výboru. Na tento účel Spoločný výbor prijme vzor, ktorý umožní sledovať každé opatrenie podľa konkrétnej lehoty na jeho vykonanie.
            
            
               Článok 11
            
            
               Rozhodnutia a odporúčania
            
            
               1.
                     V osobitných prípadoch, keď je Spoločnému výboru dohodou udelená právomoc prijímať rozhodnutia alebo keď naň túto právomoc deleguje Spoločná rada, Spoločný výbor prijíma rozhodnutia. Okrem toho vydáva odporúčania. Rozhodnutia a odporúčania sa vydávajú na základe vzájomnej dohody zmluvných strán a po ukončení príslušných vnútorných postupov. Každé rozhodnutie alebo odporúčanie podpíše Únia a Kuba.
            
            
               2.
                     Spoločný výbor môže prijímať rozhodnutia alebo vydávať odporúčania prostredníctvom písomného postupu, ak sa tak zmluvné strany dohodnú. Písomný postup pozostáva z výmeny nót medzi oboma tajomníkmi, ktorí konajú v zmysle dohody so zmluvnými stranami. Na tieto účely sa text návrhu zašle v súlade s článkom 7 s lehotou minimálne 21 kalendárnych dní, počas ktorej sa musia oznámiť akékoľvek pripomienky alebo výhrady. Predseda Spoločného výboru môže po konzultáciách so zmluvnými stranami túto lehotu skrátiť s cieľom zohľadniť osobitné okolnosti. Po schválení znenia rozhodnutie alebo odporúčanie podpíše predseda.
            
            
               3.
                     Aktom Spoločného výboru sa priradí názov „rozhodnutie“ alebo „odporúčanie“, za ktorým nasleduje poradové číslo, rok ich prijatia a opis ich predmetu. Každé rozhodnutie nadobúda účinnosť dňom prijatia, ak v ňom nie je stanovené inak.
            
            
               4.
                     Rozhodnutia a odporúčania sa zašlú obom zmluvným stranám.
            
         
         
            
               5.
                     Každá zmluvná strana môže rozhodnúť o uverejnení rozhodnutí a odporúčaní Spoločného výboru vo svojom vlastnom úradnom vestníku.
            
            
               Článok 12
            
            
               Správy
            
            
               Spoločný výbor predkladá Spoločnej rade na každom pravidelnom zasadnutí Spoločnej rady správu o svojej činnosti a o činnosti jeho podvýborov.
            
            
               Článok 13
            
            
               Jazyky
            
            
               1.
                     Úradnými jazykmi Spoločného výboru sú úradné jazyky Spoločnej rady.
            
            
               2.
                     Pracovnými jazykmi Spoločného výboru sú angličtina a španielčina. Ak sa zmluvné strany nerozhodnú inak, rokovania Spoločného výboru vychádzajú z dokumentácie vyhotovenej v oboch týchto jazykoch.
            
            
               Článok 14
            
            
               Výdavky
            
            
               1.
                     Každá zmluvná strana uhradí všetky výdavky, ktoré jej vznikli v dôsledku účasti na zasadnutiach Spoločného výboru, pokiaľ ide o výdavky na personál, cestovné výdavky a diéty, ako aj poštovné a telekomunikačné výdavky.
            
            
               2.
                     Výdavky spojené s organizáciou zasadnutí, rozmnožovaním dokumentov a s tlmočením na zasadnutiach a s prekladom dokumentov do alebo z angličtiny a španielčiny, znáša zmluvná strana, ktorá je organizátorom zasadnutia. Tlmočenie a preklad do iných jazykov alebo z iných jazykov uhradí priamo žiadajúca zmluvná strana.
            
            
               Článok 15
            
            
               Zmeny rokovacieho poriadku
            
            
               Tento rokovací poriadok sa môže zmeniť rozhodnutím Spoločnej rady v súlade s článkom 11 rokovacieho poriadku Spoločnej rady.
            
            
               Článok 16
            
            
               Podvýbory
            
            
               1.
                     V súlade s článkom 83 ods. 3 dohody môže Spoločný výbor rozhodnúť, že v špecifických oblastiach, ktoré sú pre vykonávanie dohody potrebné, zriadi podvýbor, ktorý mu bude pomáhať pri plnení jeho povinností. Spoločný výbor môže rozhodnúť o zrušení akéhokoľvek takéhoto podvýboru, ako aj o vymedzení či zmene jeho rokovacieho poriadku. Ak sa zmluvné strany nerozhodnú inak, uvedené podvýbory podliehajú právomoci Spoločného výboru, ktorému podávajú správy po každom svojom zasadnutí.
            
            
               2.
                     Ak v dohode nie je stanovené inak alebo ak sa neschváli inak v Spoločnej rade, aktuálny rokovací poriadok sa použije obdobne pre akýkoľvek podvýbor zriadený dohodou alebo podľa odseku 1.
            
            
               3.
                     Zasadnutia podvýborov sa môžu konať flexibilne a kedykoľvek podľa potreby, osobne buď v Bruseli alebo na Kube, alebo napríklad prostredníctvom videokonferencie. Podvýbory by mali byť platformou na monitorovanie pokroku pri aproximácii v konkrétnych oblastiach, na prerokovanie určitých otázok a výziev vyplývajúcich z tohto procesu a na formulovanie odporúčaní a operatívnych záverov.
            
         
         
            
               4.
                     Všetka súvisiaca korešpondencia, dokumenty a oznámenia, ktoré sa týkajú činnosti podvýboru sa v kópii zasiela sekretariátu Spoločného výboru.
            
            
               5.
                     Ak sa zmluvné strany nedohodnú inak v rámci Spoločnej rady, majú podvýbory len právomoc predkladať odporúčania Spoločnému výboru.